Dôvodová správa

A. Všeobecná časť

Návrhom nariadenia vlády Slovenskej republiky, ktorým sa ustanovujú požiadavky na ochranu zvierat počas usmrcovania sa do právneho poriadku Slovenskej republiky vykonáva nariadenie Rady (ES) č. 1099/2009 z 24. septembra 2009 o ochrane zvierat počas usmrcovania.
Návrh nariadenia vlády nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Vplyv na podnikateľské prostredie je uvedený v doložke vybraných vplyvov.
Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.
 
Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky 
2.	Názov návrhu právneho predpisu: Návrh nariadenia vlády Slovenskej republiky, ktorým sa ustanovujú požiadavky na ochranu zvierat počas usmrcovania 
3.	Problematika návrhu právneho predpisu:
a)	je upravená v práve Európskej únie
-	primárnom
čl. 38 až 43 Zmluvy o fungovaní Európskej únie 
-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)
1.	legislatívne akty
2.	nelegislatívne akty
-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)
Nariadenie Rady (ES) č. 1099/2009 z 24. septembra 2009 o ochrane zvierat počas usmrcovania
b)	nie je obsiahnutá v judikatúre Súdneho dvora Európskej únie.
4.	Záväzky Slovenskej republiky vo vzťahu k Európskej únii: 
a)	lehota na prebratie smernice alebo lehota na implementáciu nariadenia alebo rozhodnutia
1. januára 2013 
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
bezpredmetné
c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie
V oblasti, ktorú upravuje toto nariadenie vlády, nebolo proti Slovenskej republike začaté konanie o porušení podľa čl. 258 až 260 Zmluvy o fungovaní Európskej únie 
d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
bezpredmetné 
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - úplný
6.	Gestor a spolupracujúce rezorty: 
Ministerstvo pôdohospodárstva a rozvoja vidieka Slovenskej republiky.

Doložka
vybraných vplyvov
 
A.1. Názov materiálu: Návrh nariadenia vlády Slovenskej republiky, ktorým sa ustanovujú požiadavky na ochranu zvierat počas usmrcovania
 
        Termín začatia a ukončenia PPK:  -
 
A.2. Vplyvy:
 
 	 Pozitívne 	 Žiadne 	 Negatívne 	
1. Vplyvy na rozpočet verejnej správy	 	x	 	
2. Vplyvy na podnikateľské prostredie – dochádza k zvýšeniu regulačného zaťaženia?	 	 	x	
3. Sociálne vplyvy	 	x	 	
– vplyvy na hospodárenie obyvateľstva,	 	 x	 	
– sociálnu exklúziu,	 	 x	 	
– rovnosť príležitostí a rodovú rovnosť a vplyvy
na zamestnanosť	 	x 	 	
4. Vplyvy na životné prostredie	 	x	 	
5. Vplyvy na informatizáciu spoločnosti	 	x	 	
 
A.3. Poznámky 
 
A.4. Alternatívne riešenie
 
A.5. Stanovisko gestorov

Vplyvy na podnikateľské prostredie

Vplyvy na podnikateľské prostredie	
3.1. Ktoré podnikateľské subjekty budú predkladaným návrhom ovplyvnené a aký je ich počet?
 	 Schválené potravinárske prevádzkarne (počet: 112), fyzické osoby – podnikatelia v remeselnej živnosti mäsiarstvo.	
 
3.2. Aký je predpokladaný charakter a rozsah nákladov a prínosov?
 	Rozsah nákladov na školenie je cca 25 až 50 € na osobu.
Rozsah prínosov spočíva v tom, že získané osvedčenie o spôsobilosti bude akceptovane vo všetkých štátoch EÚ.
 	
3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?
 	 Vyššia z dôvodu vypracovávania Príručiek osvedčených postupov, Štandardných pracovných postupov, Záznamov o údržbe omračovacích a znehybňovacích zariadení, ďalej z dôvodu monitorovania postupov pre každú linku bitúnku, zaznamenávania opatrení prijatých za účelom zlepšenia podmienok zvierat.	
3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
 	 Zvýšená administratívna záťaž. Zvýšená finančná záťaž v dôsledku nových požiadaviek na usporiadanie, výstavbu a vybavenie bitúnkov, s tým, že do 8. decembra 2019 tieto požiadavky nemusia spĺňať bitúnky, resp. vybavenia, zariadenia, ktoré sa začali používať pred 1. januárom 2013. Ďalšia zvýšená záťaž spočíva vo vypracovávaní požadovaných dokumentov, zvýšení zodpovednosti prevádzkovateľov z dôvodu zabezpečenia pravidelných kontrol účinnosti omračovania a stanovovania ukazovateľov na zisťovanie známok bezvedomia a vhodných postupov v prípade nesplnenia stanovených kritérií. Každý prevádzkovateľ bude povinný sám určiť kľúčové parametre pri určených metódach omračovania v súlade s návodom výrobcu k zariadeniu, ktoré používa.	
3.5. Aké sú predpokladané spoločensko – ekonomické dôsledky pripravovaných regulácií?
 	 Prevádzkovateľom potravinárskych podnikov sa zvýšia náklady z dôvodov zabezpečovania školení pre všetkých svojich zamestnancov, zvýšenie záťaže pri vypracovávaní požadovaných dokumentov, zvýšenie záťaže z dôvodu zabezpečenia pravidelných kontrol účinnosti omračovania a stanovovania ukazovateľov na zisťovanie známok bezvedomia a vhodných postupov v prípade nesplnenia stanovených kritérií. Každý prevádzkovateľ bude povinný sám určiť kľúčové parametre pri určených metódach omračovania v súlade s návodom výrobcu k zariadeniu, ktoré používa.
V týchto potravinárskych prevádzkarňach nebudú môcť pracovať zamestnanci bez osvedčenia o spôsobilosti.	

B. Osobitná časť
K čl. I
K § 1
Ustanovuje sa predmet úpravy nariadenia.
Z dôvodu nadobudnutia účinnosti nariadenia Rady (ES) č. 1099/2009 z 24. septembra 2009 o ochrane zvierat počas usmrcovania (ďalej len „nariadenie č. 1099/2009“), sa zrušuje nariadenie vlády Slovenskej republiky č. 315/2003 Z. z. z 9. júla 2003, ktorým sa ustanovujú požiadavky na ochranu zvierat v čase ich zabíjania alebo usmrcovania (ďalej len „nariadenie vlády SR č. 315/2003 Z. z.“), ktoré upravovalo zabíjanie zvierat rituálnym spôsobom. Z tohto dôvodu je žiaduce zachovať zavedené požiadavky na zabíjanie zvierat rituálnym spôsobom v Slovenskej republike. Nariadením Rady č. 1099/2009 sa ustanovuje povinnosť získavania osvedčenia o spôsobilosti pre zamestnancov bitúnkov. Návrhom nariadenia vlády ustanovujeme systém získavania osvedčenia o spôsobilosti, ktorý sa týmto zavádza v Slovenskej republike po prvýkrát.
Popisuje predmet úpravy nariadenia, a to ochranu zvierat pri presunoch a ustajnení, omráčení a usmrcovaní, vykrvení  a následne pri eradikácii.
K § 2
Zachovávame si podmienky povoľovania zabíjania zvierat rituálnym spôsobom pre registrovanú cirkev alebo náboženskú spoločnosť. 
Do žiadosti o povolenie zabíjania zvierat rituálnym spôsobom bude žiadateľ navyše uvádzať  opis spôsobu jeho vykonávania a súhlas štatutárneho orgánu bitúnku s výkonom zabíjania zvierat rituálnym spôsobom. 
Doplnenie žiadosti je dôležité z dôvodu možnosti kontroly plnenia požiadaviek omráčenia zvierat bezprostredne po začatí rituálneho zabíjania. Súhlas štatutárneho orgánu bitúnku je potrebný z dôvodu preukázateľnosti informovanosti samotného štatutárneho orgánu bitúnku o vykonávanom zabíjaní rituálnym spôsobom v priestoroch bitúnku.
K § 3
Upravujú sa podrobnosti o spôsobilosti na úkony spojené so zabíjaním zvierat, priebehu vzdelávacieho programu, požiadavkách na zamestnancov bitúnkov, fyzické osoby a fyzické osoby - podnikateľov, ktorí sa prihlasujú na vzdelávací program, o možných druhoch získaných osvedčení, zameraní jednotlivých modulov. 

K § 4
Ustanovujú sa podmienky, za ktorých možno povoliť iný spôsob usmrcovania zvierat pri eradikácii chorôb v súlade s dodržiavaním požiadaviek ustanovených v čl. 18 ods. 3 nariadenia Rady (ES) č. 1099/2009. 
K § 5
Ustanovuje použitie iného spôsobu usmrcovania prebytočných jednodňových kurčiat a nepotrebných embryí v liahni.
K § 6
Ponecháva sa pôvodné ustanovenie z nariadenia vlády Slovenskej republiky č. 315/2003 Z. z. o umiestnení rýb.
Z nariadenia vlády Slovenskej republiky č. 315/2003 Z. z. sa ponechávajú požiadavky na manipuláciu s rybami.
K § 7
Ustanovuje požiadavky na omračovanie alebo usmrcovanie iných ako kožušinových zvierat okrem požiadaviek uvedených v nariadení Rady (ES) č. 1099/2009 s odkazom 
na prílohu č. 2.
K § 8
Ustanovuje požiadavky na vykrvenie zvierat okrem požiadaviek uvedených
v nariadení Rady (ES) č. 1099/2009 s odkazom na prílohu č. 3.
K § 9
Ustanovuje podmienky vydania osvedčenia vzdelávacím zariadením, ktorého platnosť končí 8. decembra  2015.
K § 10
	Ustanovuje sa použitie doterajších predpisov.
K § 11
Odkazuje sa na právne záväzný akt Európskej únie, ktorý sa týmto nariadením vlády vykonáva.
K § 12
Z dôvodu uplatňovania účinnosti nariadenia Rady (ES) č. 1099/2009 a zrušenia väčšiny ustanovení smernice 93/119/ES od 1. januára 2013 sa zrušuje v súčasnosti platné nariadenie vlády Slovenskej republiky č. 315/2003 Z. z. v znení nariadenia vlády Slovenskej republiky č. 497/2003 Z. z. 
K § 13
Navrhuje sa účinnosť nariadenia vlády.
K prílohe č. 1 
Určuje sa vzor prihlášky na vzdelávací program. Prihláška pozostáva z časti A – údaje žiadateľa a informácie pre žiadateľa, ako aj súhlas so spracovaním údajov, z časti B –vyhlásenie o bezúhonnosti žiadateľa v oblasti predpisov o dobrých životných podmienkach zvierat a časť C –vyhlásenie o nevlastnení iného podobného osvedčenia, ktoré je potrebné na účely vydania dočasného osvedčenia.

K prílohe č. 2
Požiadavky na omračovanie alebo usmrcovanie iných ako kožušinových zvierat
I. Povolené spôsoby usmrcovania
Ustanovujú sa spôsoby usmrcovania, ktoré sú v Slovenskej republike zavedené a odskúšané.
II. Špecifické požiadavky na omračovanie zvierat
Ustanovujú sa konkrétne postupy manipulácie so zariadením (upevnenou strelou s prerazením lebky), ktoré sa využíva na omračovanie zvierat. Určuje sa miesto a smer prikladania prístroja u jednotlivých druhov zvierat. 
Zároveň sa ustanovuje spôsob omračovania rýb. 
Ustanovujú sa podrobnosti výkonu omračovania elektrickým výbojom, dopĺňajú sa v súčasnosti platné požiadavky z nariadenia vlády Slovenskej republiky č. 315/2003 Z. z., ktoré určujú podmienky vykonávania omračovania vo vodnom kúpeli a udávajú návod na jeho výkon pri určených parametroch. Uvádzajú sa požiadavky na omračovanie plynným oxidom uhličitým s možnosťou jeho využívania aj u rýb.
III. Špecifické požiadavky na usmrcovanie
Určujú sa spôsoby usmrcovania viacerých druhov zvierat s uvedením požiadaviek, za ktorých ich je možné využiť. 
Ustanovujú sa parametre a podmienky používania voľného projektilu alebo strelnej zbrane mimo uzatvorených priestorov, ktoré je možné použiť pri farmovom chove zvierat, ak ostatné právne predpisy neustanovujú inak. 
Ustanovujú sa požiadavky, podľa ktorých môžu byť zvieratá usmrcované, ak sa dodržia predpísané parametre v tomto nariadení. Vymedzujú sa okolnosti, za ktorých to platí. 
Ustanovuje požiadavky a podmienky na usmrcovanie hydiny a rýb plynným oxidom uhličitým, ktoré sú v Slovenskej republike zavedené. 
Ustanovujú sa podmienky, za akých sa  môže použiť dekapitácia. 
K prílohe č. 3
Ustanovuje sa dĺžka vykrvovania jednotlivých druhov zvierat v závislosti od použitej metódy omračovania. Požiadavky sú ponechané zo súčasných platných predpisov. 
K prílohe č. 4
Uvádzajú sa právne záväzné akty EÚ, ktoré sa vykonávajú týmto nariadením vlády.
K čl. II
Navrhuje sa účinnosť nariadenia vlády.